Vești bune pentru salariați. Propunerea patronilor de firme, susținută și de premierul Ciolacu
Creșterea salariului minim brut, de la 3.300 de lei în prezent, la 3.700 de lei, de la 1 iulie, ar putea veni și cu o măsură prin care 300 de lei din sumă să nu fie taxați, față de 200, cum se întâmpla acum.
Propunerea a venit din partea patronilor de firme, pentru a scădea povara fiscală pe salarii. Premierul Marcel Ciolacu a anunțat că ia în calcul această variantă, dar o decizie finală urmează să fie stabilită în guvern, săptămâna aceasta.
Marcel Ciolacu, premierul României: „Am spus din întâlnirea cu IMM-urile și cu patronatele că iau in considerare această solicitare ținând cont că ea va fi până pe data de 31 decembrie. Trebuie să văd efortul bugetar pe care și-l poate permite, eu sunt unul dintre susținătorii acestui lucru”.